Ons reis met hierdie belangrike, kosbare tema staan einde se kant toe en ek sal graag vyf beginsels met julle wil deel wat ek glo krities belangrik is vir die burgers van die koninkryk vandag; hulle wat die koninkryk bou. Ek bid dat die Here hierdeur elkeen van ons sal inspireer om nuut te dink oor die koninkryksimpak wat ons moet maak.
Die eerste beginsel van die koninkryk is liefde. Hierdie liefde is nie ’n emosie nie, maar ’n werkwoord. Dit is die nadoen van Christus se verlossingsdaad. Dit is die verkondiging van die Goeie Nuus van die Goeie Vader wat sy Goeie Seun op Goeie Vrydag gegee het. Ons lees in 1 Korintiërs 13 dat die liefde die beste van al die gawes is. Dit is die allerbeste. Liefde vergaan nooit nie. Net voor Sy hemelvaart braai die Koning vis vir ontbyt op die strand. Daar rondom die warm kole vra Hy drie keer vir Petrus of Hy Hom liefhet. Petrus, wat drie keer ontken het dat hy een van Jesus se dissipels was, word deur die liefde van die Koning oorgehaal om drie keer JA te sê (Johannes 21). Die derde keer is oorweldigend vir Petrus en die liefde van Christus bereik die diepste deel van sy hart.
Die hele wet hang aan; jy moet die Here jou God liefhê met jou hele hart, siel en verstand EN jou naaste soos jouself. As ons net by dit bly, dan sal alles in plek val, dan sal daar niks misdaad wees nie, want jy sal vir ander omgee en hulle en hul eiendom respekteer. Om lief te hê tel baie, dit sê hoe jy praat en optree teenoor ander, jou geduld op die pad en by n toonbank. Liefde is soos die skrywer gesê het, nie net n gevoel nie, dis n werkwoord.